কেট, উইলিয়ামের কাজিরাঙা সফরের সময়েই সেখানে গন্ডার-শিকারের ঘটনায় মুখ পুড়েছে অসম সরকারের। ক্ষুব্ধ মুখ্যমন্ত্রী তরুণ গগৈ এ নিয়ে তদন্তের নির্দেশ দিয়েছেন রাজ্যের অতিরিক্ত মুখ্যসচিব টি ওয়াই দাসকে। কাজিরাঙা জাতীয় উদ্যানের বুড়াপাহাড় রেঞ্জে গন্ডার শিকার করা হয়েছিল। তা নিয়ে উদ্বেগ প্রকাশ করেন ইংল্যান্ডের যুবরাজ। গোটা বিশ্বে ওই ঘটনার খবর ছড়ায়। গগৈ আজ এক বিবৃতিতে জানান— পাঁচ দিনের মধ্যে দু’টি গন্ডার শিকারের পিছনে কার গাফিলতি ছিল তার তদন্ত হবে। উল্লেখ্য, কাজিরাঙায় গন্ডার বাঁচাতে বনকর্মীদের পাশাপাশি বিশেষ টাস্ক ফোর্স, বন সুরক্ষা ব্যাটেলিয়ান গড়া হয়েছে। আনা হয়েছে বিদেশি কুকুর। বিভিন্ন আধুনিক সরঞ্জাম ব্যবহার করা হচ্ছে। সাহায্য নেওয়া হচ্ছে সেনাবাহিনীরও। তার পরেও শিকারিরা জঙ্গিদের সাহায্য নিয়ে গন্ডার শিকার চালাচ্ছে। এ দিকে, গত কাল কামরূপ মহানগরে বিহুর আনন্দ-উৎসবের মধ্যে বি আর অম্বেডকরের ১২৫-তম জন্মোৎসব তেমন ভাবে পালিত হয়নি। প্রশাসনের এই গাফিলতি নিয়ে সমালোচনা হয়। মুখ্যমন্ত্রী নিজেও এই ঘটনায় অত্যন্ত বিরক্ত। তিনি জানান, কেন মহানগরে অম্বেডকরের জন্মজয়ন্তী পালিত হল না তা তদন্ত করে দেখার জন্য মুখ্যসচিব ভি কে পিপারসেনিয়াকে নির্দেশ দেওয়া হয়েছে। গগৈ বলেন, ‘‘এই ধরণের ভুল জেলা প্রশাসনের মারাত্মক গাফিলতি। ঘটনার রিপোর্ট পেলেই ব্যবস্থা নেওয়া হবে।’’